b'\n_START_ARTICLE_\nEugen Fischer\n_START_PARAGRAPH_\nEugen Fischer (5. kes\xc3\xa4kuuta 1874 Karlsruhe Saksa \xe2\x80\x93 9. hein\xc3\xa4kuuta 1967 Freiburg im Breisgau) oli saksalainen l\xc3\xa4\xc3\xa4k\xc3\xa4ri, antropologi ja eugeenikko, joka toimi Kaiser-Wilhelm-Institut f\xc3\xbcr Anthropologie, menschliche Erblehre und Eugenik -rotuinstituutin johtajana. H\xc3\xa4n toimi berliinil\xc3\xa4isen Friedrich-Wilhelm-yliopiston antropologian professorina 1927\xe2\x80\x931942 ja sen rehtorina 1933\xe2\x80\x931934 ja oli merkitt\xc3\xa4v\xc3\xa4 Saksan kansallissosialistisen ty\xc3\xb6v\xc3\xa4enpuolueen kannattaja._NEWLINE_Fischer kirjoitti yhdess\xc3\xa4 Edwin Baurin ja Fritz Lenzin kanssa teoksen Grundriss der menschlichen Erblichkeitslehre und Rassenhygiene (1921, "ihmisen perinn\xc3\xb6llisyysopin ja rotuhygienian perusteet", ei suomennettu), josta muodostui saksalaisen rotuopin keskeisin teos. Fischerin osuus on sen ensimm\xc3\xa4isess\xc3\xa4 osassa "Menschliche Erblichkeitslehre" jakso ihmisten v\xc3\xa4lisist\xc3\xa4 rodullisista eroista. Teos on ilmestynyt ruotsiksi nimell\xc3\xa4 \xc3\x84rftlighet och rashygien (1925). Englanniksi siit\xc3\xa4 on k\xc3\xa4\xc3\xa4nnetty vain ensimm\xc3\xa4inen osa nimell\xc3\xa4 Human Heredity (1931).'